Nuuskommentaar: ANC herkoloniseer land vir ander | Maroela Media
Nuuskommentaar: ANC herkoloniseer land vir ander
Een van die gestelde doelwitte van die studentemolesmakers in 2016, was dat die stryd ook oor die "dekolonisasie van die leerplanne" handel. Die saak is in Engels gestel en die geveg is teen Afrikaans, 'n inheemse taal, gevoer. Nou is die ANC boosaardig kwaad vir die DA se Tshwane-burgemeester oor sy suksesvolle besoek aan Taiwan, omdat dit hul Chinese meesters ontstig.
Met die dekolonisasie van leerplanne word op die oog af nie bedoel dat ook van seker die sigbaarste koloniale teken, Engels, afgestap word nie. Die vermoë om Engels te gebruik, hoe gebrekkig ook al, het vir baie 'n statussimbool geword.
Baie wetenskaplikes, ook nie-Engelsssprekende wetenskaplikes, aanvaar eenvoudig dat die gebruik van Engels toegang tot die hele wêreld se wetenskaplike kennis bied. Terwyl die internasionale bruikbaarheid van Engels nie ontken word nie, is dit ook so dat die uitsluiting van ander tale wetenskaplikes oor belangrike wetenskaplike ontwikkelings elders in die duister laat.
Sowat 'n derde van die artikels wat in wetenskapsjoernale verskyn, word in ander tale as Engels gepubliseer. Altesaam 12,6% word in Spaans gepubliseer en 10,3 % in Portugees. Daar is ook artikels in Mandaryns, Russies, Koreaans, Japannees, Sweeds, Duits en Italiaans. Ongeveer die helfte van die nie-Engelse artikels het opsommings in Engels. Die ander 13 000 kan nie deur Engelse soekterme op die internet opgesoek word nie.
Hierdie inligting kom uit 'n artikel deur navorsers van die Universiteit van Cambridge in Plos Biology. Dit beteken 'n groot deel van beskikbare navorsing is nie aan navorsers, wat slegs Engels gebruik, beskikbaar nie.
Die navorsers beveel aan meer vertalings moet gebruik word. Verskeie interessante besonderhede word in die verslag genoem, soos dat Duits tot ongeveer 1930 die vernaamste taal vir publikasies oor die wetenskap was, nadat dit voorheen Latyn was.
Voorts verkeer Engelssprekende navorsers oor die algemeen onder die indruk hulle het via Engels toegang tot "alle" wetenskaplike navorsing.
En dis by hierdie laaste bevinding waar gerus 'n rukkie stilgestaan kan word. Dit gaan oor die behoud van Afrikaans (volgens die Grondwet) by enkele universiteite en ook toenemend by skole. Mnr. Flip Buys, voorsitter van Solidariteit, het pas 'n insiggewende artikel hieroor op Maroela gepubliseer.
Toe die Suid-Afrikaanse Ruimte-agentskap onlangs bekend gemaak het dit gaan voortaan net Engels, Zoeloe en Pedi as amptelike tale inspan en verskeie Afrikaanse belangegroepe ontsteld reageer het, het dit aan die lig gekom dat die departement van wetenskap en tegnologie dieselfde instruksie aan al sy agentskappe gegee het. Afrikaans, die enigste Afrika-taal met 'n woordeboek vir ruimteterme, is as gebruikstaal uitgesluit.
Is daar nog 'n regering wat homself so graag probeer laat koloniseer?
Die ANC se beheptheid met Engels verskraal die akademie vergeleke met voorheen, toe Afrikaanse studente nog breë toegang tot Duitse en Nederlandse bronne gehad het.
Die skynheiligheid van die ANC se "ontsteltenis" oor burgemeester Solly Msimanga se suksesvolle besoek aan Taiwan, ken geen perke nie. Jaarliks besoek derduisende vastelandse Chinese Taiwan as toeriste en omgekeerd. Terwyl China en Taiwan dus in sekere opsigte 'n redelike ontspanne beleid ten opsigte van mekaar het, ervaar die ANC China se ontsteltenis oor Msimanga se besoek as 'n direktief dat daar gevolge sal wees as openbare verteenwoordigers van Suid-Afrika Taiwan besoek.
Die imperiale meesters het gepraat en die dienswillige dienskneg luister. Daar is planne om Mandaryns hier in skole in te voer, terwyl pogings om leerders 'n Afrikataal te laat aanleer, al telkemale in die stof gebyt het. Intussen is Duits as 'n skoolvak in wese afgeskaf en word baie toekomstige wetenskaplikes die geleentheid ontneem om eerstehands te put uit wetenskaplike velde waar die Duitssprekende wêreld die Engelssprekende wêreld voor is.
Emeritus Biskop Desmond Tutu is baie boos vir die ANC-regering, wat slenters aanvang om die Dalai Lama te verhinder om die land te besoek. Selfs 'n byeenkoms van ontvangers van Nobel-vredespryse in Suid-Afrika, het in die stof gebyt omdat die Dalai Lama se visumaansoek vasgehaak het.
'n Pikante verwyt teen Msimanga is dat Taiwan noue betrekkinge met die "apartheidsregime" gehad het. Die waarheid is egter dat Taiwan in 1994 nog 'n enorme geldelike bydrae tot die ANC se verkiesingsveldtog gemaak het. Die goedgesindheid wat dit gekoop het, het tot 1996 "gehou", voordat aangekondig is die regering gaan in 1998 sy Taiwanese bande vir bande met China verruil.
Trouens, histories was die bande tussen die ANC en China byna vyandig. China het die PAC gesteun en die ANC het noue bande met die Sowjet-Unie se Kommunistiese Party gehad. Die twee groot moondhede se Kommunistiese Partye was mekaar vyandig gesind.
Brittanje se oorhandiging van Hong Kong aan China het Suid-Afrika ook genoop om ernstig te besin en omdat gevrees is China kon Suid-Afrika se benutting van Hong Kong as handelsverspreidingspunt kortknip, was die keuse vir China taamlik maklik.
Suid-Afrika is later as vyfde lid tot die Bric-groep toegelaat, wat nou as Brics bekend staan. Suid-Afrika se inbinding by Brics het ook al tot stramheid met lande soos die VSA en Europese lande gelei en volgens aanduidings verskeie groot beleggings gekortwiek.
Kortom, die ANC-regering tree op asof dit 'n groot deel van sy soewereiniteit aan China afgeteken het.
Wat het ons nou? 'n Engelssprekende regering wie se buitelandse beleid en handelsbetrekkinge deur China voorgeskryf word. Binnelands is daar sterk bewyse van staatskaping.
Wie regeer die land nou eintlik? Selfs die grondwet word uitgedaag om Afrikaanssprekendes en ander minderheidsgroepe te Tibetteer.
Nuuskommentaar: Het Mantashe steelhou teen Zuma ingekry?
Nuuskommentaar: Gaan SA-burgers ook in 2017 "vergat" word?
Om alles te kroon word die Chinese in Suid Afrika ook geklassifiseer as 'swart' sedert 2008, met al die gepaardgaande voordele soos BEE insluiting, terwyl Afrikaners, wat 'n geskiedenis hier het vir meer as 3 eeue, aan die agterspeen moet suig. Afrikaners het die land gebou tot waar dit nou is, en nou moet ons toekyk hoe ander dit oorneem en afbreek en ons uit skuif sonder enige erkenning oor die Afrikaner se leeue-aandeel in alles. Dis 'n skande
Wag net vir die eerste skande of omstrede ding vir 2017 van die anc
Die Tibettering van minderheisgroepe hier is reeds baie kommerwekkend en ontstellend, mens sien dit elke dag in jou eie gevoel,denke en gesprekke met tans-benadeelde persone. Die grootste vrees wat die hele tyd in die agterkop draai is die fisiese "uitwissing", kom ons noem dit Volksmoord van veral blanke mense deur aanvalle van swart op wit op verskeie terreine. Daar word openlik gedreig met 'n feller aanslag "eendag" ook. Ons word letterlik met die dood gedreig! Geen etniese suiwering kon nog ooit ALMAL uitwis nie, neem kennis julle aanhitsers tot dit! Die vraag bly egter; wie gaan standpunt inneem en wie… Lees meer »
Net tyd sal leer of die Afrikaner suksesvol gaan wees in sy behoud van sy taal en kultuur. Niemand anders gaan vir ons opstaan nie… Ons sal weereens self moet terugbaklei, maar die moeilikste deel is klaar verby, ons het reeds begin.